Sindi linnamaja saalis toimunud kohtumisel viibisid lisaks volikogu esimehele veel linnapea Anu Vassvik, abilinnapea Marko Šorin, linnavalitsuse liige Mihkel Raju ja harrastuskalurid Arne Kosenkranius ning Eduard Strelnikov. Pärast kohtumist ütles Aleksander Kask, et keskkonnaametnikud soovisid rohkem kuulda Sindi poolseid arvamusi.  Volikogu esimehe sõnul pooldasid mõlemad kohal olnud kalamehed paisu säilimist. Arne Kosenkranius ütles, et jõgi on puhastamata ja kinnikasvanud, mis ei võimalda kaladel vabalt koelme paikadesse liikuda. Aleksander Kask ja linnavalitsuse liikmed näeksid pigem paisu säilimist kui selle maha võtmist. Aleksander Kask pakub kalatee läbilaske suurendamiseks otstest kinnikasvavat kanalit, mis vajaks täies ulatuses puhastamist. Ta mõistab, et kalad peavad jõge mööda üles pääsema aga samal ajal soovib tingimata  paisu kui Sindi sümboli säilitamist.